《卖子谣》
清代·李銮宣

百钱卖一儿，千钱卖一女。小者五六岁，大者三尺许。

十十五五沿堤来，彳彳亍亍黄尘霾。老姆谓儿女，卖汝实痛汝。

怀中一块肉，弃作路旁土。老父谓儿女，卖汝乃爱汝。

朱门酒肉臭，但去无所苦。痴儿痴女不知离别难，从人略卖衣禅单。

衣单单，心悒悒。儿长为奴女为妾，灶前灶后背人泣。

作者简介：（?—1817）清山西静乐人，字伯宣，号石农。乾隆五十五年进士。初由刑部郎累擢云南按察使，以谳狱失当谪戍。后官至云南巡抚。有《坚白石斋集》。